Budyšin (CS/SN). 21. awgusta 1992 bě wosebity dźeń za Budyske kino. Dospołnje ponowjene prezentowaše so wone tehdy swojim přihladowarkam a přihladowarjam.
K wosebitej składnosći přińdźechu tehdy tež wosebići hosćo do Budyskeho kina: Wolfgang Stumph, jeho filmowa dźowka Claudia Schmutzler kaž tež Ralf Zacher běchu na premjerje swojeho paska „Go Trabi Go 2 – Das war der wilde Osten“ pódla a wuspytachu tež hnydom nowe kinowe sydła. Te běchu wšak tehdy takrjec Mercedesy mjez kinowymi sydłami. Wolfgang Stumph přepoda jako dar palčika za zahrodu ze swojim mjezwočom, kiž hraje w filmje wuznamnu rólu. Tónle suweněr sej w Budyskim kinje z toho časa njesměrnje česća.
ces_Latn szl_Latn